Broj: 711-I-1323-M-109/22-02-21

Zagreb, 25. veljače 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev obveznice Nataše Tetec, predsjednice Uprave trgovačkog društva Gradsko komunalno poduzeće KOMUNALAC d.o.o.**,za davanjem mišljenja Povjerenstva, na 161. sjednici, održanoj 25. veljače 2022.g., daje sljedeće

**MIŠLJENJE**

1. **ZSSI i Zakon o obvezama i pravima državnih dužnosnika ne obuhvaćaju nužno isti krug osoba, iako su u pojedinim slučajevima obveznici ZSSI-a ujedno i državni dužnosnici sukladno** **Zakonu o obvezama i pravima državnih dužnosnika.**
2. **Nema zapreke u smislu ZSSI-a da predsjednica i članovi uprave trgovačkog društva Gradsko komunalno poduzeće KOMUNALAC d.o.o. u ugovorima o radu s navedenim trgovačkim društvom ugovore plaću u bruto iznosu.**
3. **Sukladno članku 7. d.) ZSSI-a obveznicima iz točke II. Izreke, zabranjeno je uz plaću za obnašanje navedene dužnosti primiti** **jednokratnu nagradu za rezultate poslovanja predsjednika/člana uprave, novčanu naknadu uz mjesečnu plaću, novčanu naknadu za radne rezultate radnicima, novčani regres za korištenje godišnjeg odmora, dar djetetu do 15 godina starosti, dar u naravi, jubilarnu nagardu, osiguranje od nesretnog slučaja, uplate u dobrovoljno zdravstveno osiguranje što obuhvaća osiguranje prema općim uvjetima dodatnog zdravstvenog osiguranja,** **uplatu za dodatno zdravstveno i dentalno osiguranje, osiguranje od nesretnog slučaja (nezgode) 24 sata, osiguranje na dobrovoljno zdravstveno osiguranje kao i ostale neoporezive nagrade koje ne predstavljaju plaću niti naknadu putnih i drugih troškova za obnašanje javne dužnosti.**
4. **Sukladno odredbama ZSSI-a nema zapreke da obveznici iz točke II. izreke prime isplatu troškova prehrane, troškove prijevoza na posao i s posla, naknadu izdatka za prijevoz i smještaj na službenom putovanju, isplatu dnevnica, potporu zbog invalidnosti radnika, potporu za slučaj mrti radnika, potporu za slučaj smrti člana uže obitelji radnika, potporu zbog neprekidnog bolovanja radnika dužeg od 90 dana koje se odnosi na jednu kalendarsku godinu,** **potporu u slučajevima teže bolesti obveznika ili člana njegove uže obitelji (bračni i izvanbračni drug, životni partner, dijete), potporu liječenje u inozemstvu ako liječenje nije moguće u Republici Hrvatskoj, potporu za otklanjanje štetnih posljedica nastalih elementarnom nepogodom, potporu za nabava invalidskih pomagala,** **uplatu osiguranja od ozljeda na radu i oboljenja od profesionalnih bolesti u obujmu koji Poslodavac ugovori s osiguravajućim društvom.**
5. **Naknada plaće za vrijeme godišnjeg odmora, dopust uz naknadu plaće (plaćeni dopust) u slučajevima sklapanja braka, rođenja djeteta, smrti člana uže obitelji, elementarne nepogode, obrazovanje i usavršavanje o vlastitom trošku, teške bolesti člana uže obitelji, selidbe u drugo mjesto, selidbe u istom mjestu, radi humanitarnih i drugih aktivnosti u trajanju ugovorenom Kolektivnim ugovorom, radi dobrovoljnog davanja krvi predstavljaju prava koja preizlaeze iz radnog odnosa i ne smatraju se dodatnim naknade za obnašanje javne dužnosti.**

Obrazloženje

U Povjerenstvu je 21. veljače 2022. pod brojem 711-U-3156-M-109/22-01-5 zaprimljen zahtjev za mišljenjem obveznice Nataše Tetec, predsjednice Uprave trgovačkog društva Gradsko komunalno poduzeće KOMUNALAC d.o.o., povodom kojeg se vodi predmet broj M-109/22.

Člankom 3. stavkom 1. podstavkom 40. ZSSI-a propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio obveznici u smislu navedenog Zakona te je stoga Nataša Tetec, direktorica trgovačkog društva Gradsko komunalno poduzeće KOMUNALAC d.o.o., čiji su osnivači: GRAD KOPRIVNICA, OPĆINA DRNJE, OPĆINA ĐELEKOVEC, OPĆINA KOPRIVNIČKI BREGI, OPĆINA LEGRAD, OPĆINA NOVIGRAD PODRAVSKI, OPĆINA KOPRIVNIČKI IVANEC, OPĆINA SOKOLOVAC, OPĆINA PETERANEC, obvezna postupati sukladno odredbama ZSSI-a.

Člankom 8. stavkom 2. i stavkom 3. ZSSI-a, propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a ili drugog zabranjenog ili propisanog ponašanja predviđenog tim Zakonom zatražiti mišljenje Povjerenstva, koje je potom dužno na zahtjev obveznika dati obrazloženo mišljenje u najkasnije roku od 15 dana od dana primitka zahtjeva obveznika.

U zahtjevu obveznica navodi da je donošenjem novog ZSSI-a proširen opseg primjene pravnih pravila o sprječavanju sukoba interesa i na osobe navedenu u članku 3. stavak 1. točka 40. te da, sukladno navedenom, Uprava navedenog trgovačkog društva podliježe primjeni ZSSI-a, zbog čega se u postupku usklađivanja ugovora predsjednice i članovi Uprave postavilo pitanje što su prihvatljive naknade, odnosno plaća za ovu kategoriju obveznika.

U zahtjevu obveznica napominje da predsjednica i članovi Uprave imaju sklopljene ugovore o radu s društvom, te da su prijavljeni kao radnici istog društva na zdravstveno i mirovinsko osiguranje, sukladno primjenjivim propisima.

Obveznica traži mišljenje Povjerenstva smatraju li se obveznici iz članka 3. stavka 1. točka 40. ZSSI-a obveznicima samo u smislu ZSSI-a ili se donošenjem ZSSI-a smatraju i dužnosnicima u smislu Zakonom o obvezama i pravima državnih dužnosnika („Narodne novine“, broj, 101/98, 135/98, 105/99, 25/00, 73/00, 30/01, 59/01, 114/01, 153/02, 163/03, 16/04, 30/04, 121/05, 151/05, 141/06, 17/07, 34/07, 107/07, 60/08, 38/09, 150/11, 22/13, 102/14, 103/14, 03/15, 93/16, 44/17, 66/19).

Ukoliko su donošenjem ZSSI, osobe iz članka 3. stavak 1. točka 40. ZSSI-a samo obveznici ZSSI-a, postavlja upit koje se primici i ostale naknade troškova mogu ugovoriti te isplatiti i/ili obračunati tim osobama, sukladno odredbama ZSSI-a, a ako su ujedno i dužnosnici

prema Zakonu o obvezama i pravima državnih dužnosnika, također postavlja upit koje se primici i ostale naknade troškova mogu ugovoriti, te se pojašnjava da Kolektivni ugovor trgovačkog društva Gradsko komunalno poduzeće KOMUNALAC d.o.o. predviđa određena ostala materijalna prava radnika koja su se do sada isplaćivala i/ili obračunavala sukladno ugovorima koje Uprava društva ima za obavljanje poslova u društvu.

Obveznica traži mišljenje Povjerenstva i u odnosu na sljedeća pitanja:

* s obzirom da predsjednica i članovi Uprave imaju pravo na ugovorenu bruto plaću, te da

sukladno Društvenom ugovoru ugovore za obavljanje poslova Uprave i ugovore o radu potpisuje i odobrava Nadzorni odbor, je li ugovorena bruto plaća prihvatljiva naknada za obračun obveznicima iz članka 3. stavka 1. točke 40. ZSSI-a,

* s obzirom da Nadzorni odbor ima pravo u tijeku poslovne godine jednokratno nagraditi

predsjednicu i/ili člana Uprave temeljem ostvarenih rezultata poslovanja i zalaganja u napretku poslovanja u tehničko-tehnološkom smislu, je li jednokratna nagrada prihvatljiva naknada za obračun navedenim obveznicima,

- imajući u vidu da predsjednica i članovi Uprave imaju pravo na godišnji odmor, sukladno sklopljenim ugovorima za obavljanje poslova Uprave te ugovorima o radu koje potpisuje i odobrava Nadzorni odbor, te se postavlja upit je li ugovoreni godišnji odmor i naknada plaće za dane odsustva zbog korištenja godišnjeg odmora prihvatljiva naknada za obračun obveznicima,

* predsjednica i članovi Uprave kao i radnici prema Kolektivnom ugovoru imaju pravo na

dopust uz naknadu plaće (plaćeni dopust) u slučajevima sklapanja braka, rođenja djeteta, smrti člana uže obitelji, elementarne nepogode, obrazovanje i usavršavanje o vlastitom trošku, teške bolesti člana uže obitelji, selidbe u drugo mjesto, selidbe u istom mjestu, radi humanitarnih i drugih aktivnosti u trajanju ugovorenom Kolektivnim ugovorom, radi dobrovoljnog davanja krvi te obveznica postavlja upit je li plaćeni dopust i naknada plaće za dane odsustva zbog korištenja plaćenog dopusta prihvatljiva naknada za obračun obveznicima,

* s obzirom da radnici prema Kolektivnom ugovoru imaju pravo na isplatu novčane

naknade za podmirivanje troškova prehrane, sukladno Pravilniku o porezu na dohodak u iznosu do 415,00 kn mjesečno, postavlja upit je li isplata novčane naknade za podmirivanje troškova prehrane prihvatljiva naknada za obračun obveznicima,

* s obzirom da radnici prema Kolektivnom ugovoru imaju pravo na dodatak uz mjesečnu

plaću u iznosu od 300,00 kn neto, koji se isplaćuje mjesečno zajedno s isplatom plaće, sukladno Pravilniku o porezu na dohodak, postavlja upit je li isplata novčane dodatak uz mjesečnu plaću prihvatljiva naknada za obračun obveznicima,

* s obzirom da prema Kolektivnom ugovoru imaju pravo na naknadu troškova prijevoza

na posao i s posla u najvišem neoporezivom iznosu sukladno propisima o oporezivanju dohotka, a u visini izdataka prema cijeni pojedinačne povratne prijevozne karte u mjesnom ili međumjesnom javnom prijevozu, ovisno o mjestu uobičajenog boravišta, postavlja upit je li isplata troškova prijevoza na posao i s posla prihvatljiva naknada za obračun obveznicima iz članka 3. stavka 1. točke 40. ZSSI-a;

* je li isplata naknade izdataka za prijevoz i smještaj na službenom putovanju te isplata

dnevnica prihvatljiva naknada za obračun obveznicima prema primjenjivim propisima, iz razloga jer radnik koji je upućen na službeno putovanje ostvaruje pravo na naknadu izdataka za prijevoz i smještaj na službenom putovanju te pravo na isplatu dnevnice,

* s obzirom da radnici prema Kolektivnom ugovoru imaju pravo na isplatu novčane

nagrade za radne rezultate, sukladno Pravilniku o porezu na dohodak, i to u srpnju tekuće godine novčanu nagradu za radne rezultate u iznosu do 200,00 kn, te u prosincu tekuće godine novčanu nagradu za radne rezultate u iznosu od najmanje 900,00 kn, postavlja upit je li isplata novčane nagrade za radne rezultate prihvatljiva naknada za obračun obveznicima,

* kako radnici prema Kolektivnom ugovoru imaju pravo na novčani regres za korištenje

godišnjeg odmora u svakoj kalendarskoj godini u iznosu ne manje od 80,00 kuna neto po danu godišnjeg odmora koji radniku pripada, sukladno ugovoru, postavlja upit je li isplata novčani regres za korištenje godišnjeg odmora prihvatljiva naknada za obračun obveznicima,

* s obzirom da radnici prema Kolektivnom ugovoru imaju pravo i na ostale jednokratne

naknade, potpore i nagrade, koje će poslodavac isplaćivati u najvišem neoporezivom iznosu, sukladno propisima o oporezivanju dohotka i to potpora zbog invalidnosti radnika, potpora za slučaj smrti radnika, potpora u slučaju smrti člana uže obitelji radnika, potpore zbog neprekidnog bolovanja radnika dužeg od 90 dana koje se odnosi na jednu kalendarsku godinu, dar djetetu do 15 godina starosti koje je do dana 31. prosinca tekuće godine navršilo 15 godina starosti, dar u naravi, jubilarne nagrade, postavlja upit je li isplata ostalih jednokratnih naknada, potpora i nagrada prihvatljiva naknada za obračun obveznicima,

- s obzirom da društvo može isplatiti radniku potporu i u slučajevima teže bolesti radnika ili člana njegove uže obitelji (bračni i izvanbračni drug, životni partner, dijete), liječenje u inozemstvu, ako liječenje nije moguće u Republici Hrvatskoj, otklanjanje štetnih posljedica nastalih elementarnom nepogodom, nabava invalidskih pomagala, pri čemu odluku o isplati radniku ove potpore donosi poslodavac (u odnosu na Upravu, Nadzorni odbor), postavlja upit je li isplata ovih naknada, potpora i nagrada prihvatljiva naknada za obračun obveznicima,

* prema Kolektivnom ugovoru, trgovačko društvo u kojem obnaša dužnost kolektivno i

dodatno osigurava sve radnike, uključujući i predsjednicu i članove Uprave, i to: od nesretnog slučaja (nezgode) 24 sata, na dobrovoljno zdravstveno osiguranje, što obuhvaća osiguranje prema Općim uvjetima dodatnog zdravstvenog osiguranja, Općim uvjetima dopunskog zdravstvenog osiguranja i Uvjetima za osiguranje doplata za lijekove s dopunske liste HZZO- a, te od ozljeda na radu i oboljenja od profesionalnih bolesti u obujmu koji poslodavac ugovori s osiguravajućim društvom, te postavlja upit radi li se o prihvatljivim naknadama za obračun obveznicima,

- trgovačko društvo u kojem obnaša dužnost prema ugovorima za obavljanje poslova Uprave, osigurava Upravu društva na dodatno zdravstveno osiguranje - program MAKSIMA, kao i na dodatne programe osiguranja dentalnih usluga, osiguranja drugog liječničkog mišljenja i osiguranja troškova liječenja u inozemstvu te traži mišljenje Povjerenstva je li opisano dodatno zdravstveno i dentalno osiguranje prihvatljiva naknada za obračun obveznicima.

Člankom 3. stavkom 1. podstavkom 1. do 65. ZSSI-a navedeni su obveznici primjene ZSSI-a, dok je u stavku 2. istog članka navedeno da se odredbe ZSSI-a primjenjuju i na druge obnašatelje dužnosti koje imenuje ili potvrđuje Hrvatski sabor, imenuje Vlada Republike Hrvatske ili Predsjednik Republike Hrvatske, osim osoba koje imenuje Predsjednik Republike Hrvatske u skladu s odredbama zakona kojim se uređuje služba u Oružanim snagama Republike Hrvatske.

Zakonom o obvezama i pravima državnih dužnosnika u članku 1. stavak 2. određen je krug osoba koje su državni dužnosnici u smislu navedenog zakona.

Tumačenje Zakona o obvezama i pravima državnih dužnosnika nije u nadležnosti Povjerenstva, no, iz naprijed navedenih zakonskih odredbi razvidno je kako ZSSI-a i Zakona o obvezama i pravima državnih dužnosnika ne obuhvaćaju nužno isti krug osoba, iako su u pojedinim slučajevima obveznici ZSSI-a ujedno državni dužnosnici sukladno Zakonu o obvezama i pravima državnih dužnosnika..

Člankom 5. stavkom 1. točkom 2. ZSSI propisano je da je plaća obveznika svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 7. točkom d) ZSSI propisano je da je obveznicima zabranjeno primiti dodatnu naknadu za poslove obnašanja javnih dužnosti.

Visoki upravni sud Republike Hrvatske u presudi, poslovni broj: Usž-4335/19-3 od 14. listopada 2021., tumači da se prigodne nagrade do propisanog iznosa, božićnica i regres za godišnji odmor ne smatraju plaćom dužnosnika u smislu odredbe članka 4. stavka 1. tada važećeg Zakona o sprječavanju sukoba interesa („Narodne novine“, broj 26/11„ 12/12., 126/12., 48/13., 57/15. i 98/19., u daljnjem tekstu: ZSSI/ll), već primitcima dodatnih naknada za poslove obnašanja javnih dužnosti.

Dana 31. siječnja 2022.g. Povjerenstvo je donijelo Smjernicu broj 711 -I-134-R-34/22-01-17 kojom je, u svrhu učinkovitog sprječavanja sukoba interesa, obrazložilo da odredbe novog ZSSI-a koji je stupio na snagu 25. prosinca 2021., na istovjetan način u članku 7. točki d) zabranjuju primanje dodatnih naknada kako je to bilo propisano u članku 7. točki d) ZSSI/11-a, te da je plaća u članku 5. stavku 1. točki 2. ZSSI-a definirana na identičan način kao u članku 4. stavku 1. ZSSI/ll-a, te se obrazloženje iz navedene presude primjenjuje u cijelosti na obveznike iz članka 3. ZSSI/21-a.

Stoga, obveznici iz članka 3. stavka 1. i 2. ZSSI-a, ne mogu uz plaću za obnašanje navedene javne dužnosti primati i dar za djecu, božićnicu, regres, bonus za ostvarene rezultate, jubilarnu nagradu, mjesečne uplate u dopunsko mirovinsko osiguranje, dopunsko zdravstveno osiguranje, životno osiguranje,poklon bonove kao i ostale neoporezive nagrade koje ne predstavljaju plaću niti naknadu putnih i drugih troškova za obnašanje javne dužnosti.

Međutim, obveznici iz članka 3. stavka 1. i 2. ZSSI-a, mogu primiti isplatu troškova prijevoza od kuće do posla, naknadu za topli obrok, troškove režija, najamninu, pomoć za rođenje djeteta, osiguranje od ozljeda na radu, pomoć za smrt člana obitelji, troškove službenog vozila kao, troškove službenog mobitela i računala kao i dnevnice za službeno putovanje jer se radi o isplatama troškova koje su povezani s obnašanjem javne dužnosti koju obveznici temeljem članka 5. stavka 1. točke 2. ZSSI mogu primiti te se ne radi o primicima dodatne naknade za poslove obnašanja javne dužnosti.

Naime, navedeni primici predstavljaju troškove koji su povezani s obnašanjem javne dužnosti te se radi o različitim oblicima potpora i pomoći koje se isplaćuju jednokratno ili ukoliko nastupe izvanredne okolnosti koje su povod za isplatu te je stoga njihov primitak dopušten, jer se ne radi o primicima dodatne naknade za poslove obnašanja javne dužnosti.

Obveznici mogu primiti uplatu za one police osiguranja koje se odnose na one vrste osiguranja koje su vezane za obavljanje poslova javne dužnosti na koju su imenovani i to za vrijeme obavljanja tih poslova, dok se uplate za police osiguranja koje nisu vezane za obavljanje poslova obvezenika kao što su dodatno i dopunsko zdravstveno osiguranje, osiguranje 24 sata dnevno koje pokrivaju i na ono vrijeme kada obveznici ne obavljaju poslove dužnosti na koju su imenovani, predstavljaju primanje zabranjene dodatne naknade. Međutim, obveznici mogu koristiti usluge po sklopljenim policama do isteka ugovorenog razdoblja ukoliko je polica osiguranja sklopljena i u cijelosti plaćena prije stupanja ZSSI-a.

Slijedom navedenog predsjednicima i članovima uprave trgovačkog društva Gradsko komunalno poduzeće KOMUNALAC društvo s ograničenom odgovornošću, zabranjeno je primiti jednokratnu nagradu za rezultate poslovanja predsjednika/člana uprave, novčanu naknadu uz mjesečnu plaću u iznosu od 300,00 kn, novčanu naknadu za radne rezultate radnicima, novčani regres za korištenje godišnjeg odmora, dar djetetu do 15 godina starosti, dar u naravi, jubilarnu nagardu, osiguranje od nesretnog slučaja, uplate u dobrovoljno zdravstveno osiguranje što obuhvaća osiguranje prema općim uvjetima dodatnog zdravstvenog osiguranja, uplatu za dodatno zdravstveno i dentalno osiguranje, osiguranje od nesretnog slučaja (nezgode) 24 sata, osiguranje na dobrovoljno zdravstveno osiguranje kao i ostale neoporezive nagrade koje ne predstavljaju plaću niti naknadu putnih i drugih troškova za obnašanje javne dužnosti, već se radi o primicima dodatne naknade za poslove obnašanja javne dužnosti.

S druge strane nema zapreke naprije navedeni obveznici prime isplatu troškova prehrane, troškove prijevoza na posao i s posla, naknadu izdatka za prijevoz i smještaj na službenom putovanju, isplatu dnevnica, potporu zbog invalidnosti radnika, potporu za slučaj mrti radnika, potporu za slučaj smrti člana uže obitelji radnika, potporu zbog neprekidnog bolovanja radnika dužeg od 90 dana koje se odnosi na jednu kalendarsku godinu, potporu u slučajevima teže bolesti obveznika ili člana njegove uže obitelji (bračni i izvanbračni drug, životni partner, dijete), potporu liječenje u inozemstvu ako liječenje nije moguće u Republici Hrvatskoj, potporu za otklanjanje štetnih posljedica nastalih elementarnom nepogodom, potporu za nabava invalidskih pomagala, uplatu osiguranja od ozljeda na radu i oboljenja od profesionalnih bolesti u obujmu koji poslodavac ugovori s osiguravajućim društvom jerse ne radi o primicima dodatne naknade za poslove obnašanja javne dužnosti već o troškovima koji su povezani s obnašanjem javne dužnosti te se radi o različitim oblicima potpora i pomoći koje se isplaćuju jednokratno ili ukoliko nastupe izvanredne okolnosti koje su povod za isplatu.

Članak 16. ZSSI-a proipisano je da obveznici koji za vrijeme obnašanja javne dužnosti primaju plaću za dužnost koju obnašaju, ne smiju primati drugu plaću ni naknadu za obnašanje druge javne dužnosti, osim ako je zakonom drukčije propisano.

Člankom 92. stvakom 4. Zakona o radu ( „Narodne novine“ broj: NN 93/14, 127/17, 98/19) propisano je da plaća i naknada plaće su, u smislu toga Zakona, plaća i naknada plaće u bruto iznosu.

Slijedom navedenog kako sukladno odredbi članka 16. ZSSI-a obveznici imaju pravo na isplatu plaće za dužnost koju obnašaju, nema zapreke da u ugovoru o radu s trgovačkim društvom u kojem obnašaju dužnost ugovore plaću u bruto iznosu.

Nadalje, naknada plaće za vrijeme godišnjeg odmora, dopust uz naknadu plaće (plaćeni dopust) u slučajevima sklapanja braka, rođenja djeteta, smrti člana uže obitelji, elementarne nepogode, obrazovanje i usavršavanje o vlastitom trošku, teške bolesti člana uže obitelji, selidbe u drugo mjesto, selidbe u istom mjestu, radi humanitarnih i drugih aktivnosti u trajanju ugovorenom važećim Kolektivnim ugovorom, radi dobrovoljnog davanja krvi predstavljaju prava koja proizlaze iz radnog odnosa ne smatraju se dodatnim naknadama za obnašanje javne dužnosti.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Obveznica Nataša Tetec, elektronička dostava
2. Objava na internetskoj stranici Povjerenstva
3. Pismohrana